
I.

Charakteristika

Nebezpečenstvo popálenia spočíva v možnosti zranenia tepelnými účinkami, napríklad sálavým teplom, horúcim vzduchom alebo horúcimi predmetmi nechránených časti tela, dýchacích ciest, alebo je spojené s celkovým ošľahaním hasiča. Toto nebezpečenstvo na mieste zásahu môžu spôsobiť 

a)  žíhané plamene, ktoré ohrozujú hasiča pri postupe zadymeným priestorom v blízkosti pásma horenia, predovšetkým pri otváraní objektov, v ktorých prebiehal požiar formou tzv. nedokonalého horenia; k takýmto prípadom dochádza najmä pri veľmi zlej výmene plynov a vzniku splodín horenia, ktoré sú horľavé a ich teplota je nad bodom vznietenia; pri náhlom otvorení otvorov (dverí alebo okien) dochádza vplyvom pretlaku k vypudeniu horúcich horľavých plynov; žíhané plamene môžu vzniknúť aj vtedy, keď vplyvom intenzívneho horenia dôjde vo vnútri miestnosti k narušeniu obvodových stien, a to  najmä výplne okien a následnému vyšľahnutiu horúcich horľavých plynov, ktoré nestihli zhorieť vo vnútri miestnosti; vonku v podobe žíhaných plameňov okamžite zhoria,
b)    sálavé teplo, t. j.  infračervené lúče vyžarované z pásma horenia; jeho intenzita je úmerná intenzite horenia, druhu a výhrevnosti horľavej látky a vzdialenosti od pásma horenia; podobný charakter môže mať popálenie laserom alebo ionizujúcim žiarením,
c)   dotyk so žeravým alebo horúcim predmetom alebo horúcou látkou; k popáleniu dotykom môže dôjsť aj pri výboji elektrického prúdu,
d)   vdýchnutie horúcich plynov, pričom dochádza k poškodeniu slizníc dýchacích ciest.

II.

Predpokladaný výskyt

1. So žíhanými plameňmi musia hasiči počítať najmä pri otváraní uzavretých priestorov, kde prebieha horenie dlhší čas; ide najmä o pivnice, káblové priestory a skladiská, alebo v okamihu, keď dôjde k porušeniu obvodových konštrukcií horiacej miestnosti (koniec II. fázy požiaru v ohraničených priestoroch s okennými otvormi).
2. Sálavé teplo vysokej intenzity vzniká pri požiaroch horľavých látok s vysokou výhrevnosťou, najmä horľavých kvapalín I. triedy nebezpečnosti a II. triedy nebezpečnosti, alebo v III. fáze požiaru pri intenzívnom horení, teplom uvoľnenom výbuchu alebo horením ľahkých kovov a ich zliatin.
3. K popáleniu dotykom môže dôjsť predovšetkým pri uchopení horúcich predmetov, najmä kovových predmetov, pri ktorých nie je možné pohľadom rozoznať ich povrchovú teplotu. K popáleniu dotykom môže dôjsť tiež pádom horiacej konštrukcie, horúcimi plynmi, odkvapkajúcimi roztavenými a horiacimi termoplastami, taviacimi sa kovmi (napríklad hliník) a taviacim sa sklom.

4. Nebezpečenstvo popálenia dotykom a sálavým teplom sa často zvyšuje vplyvom izolačných vlastností ochranných odevov pre hasičov, pretože kým hasič zistí nárast teploty, môže uplynúť určitý čas a vzhľadom na zotrvačnosť nárastu teploty môže byť jeho reakcia na dotyk s horúcim predmetom alebo sálavým teplom oneskorená.

5. Tepelnú vodivosť odevov alebo rukavíc môže zvýšiť ich vlhkosť a vzniknutá para pod odevom môže hasiča opariť; vzniká tu nebezpečenstvo z oparenia.

III.

Ochrana

1. Z hľadiska taktiky hasičských jednotiek pri zásahu, ochrana životov a zdravia hasičov pred nebezpečenstvom popálenia spočíva najmä 

a) v ochrane pred zasiahnutím žíhanými plameňmi
1a.   pri otváraní otvorov sa hasiči kryjú za múrom mimo profilu otvoru alebo sa sklonia čo najviac k podlahe,

2a. 
otvory otvárajú z čo najväčšej vzdialenosti, napríklad tyčou a podľa možnosti s pripraveným zavodneným vodným prúdom,

3a. 
zadymeným priestorom postupujú obozretne, sklonení k zemi a podľa možnosti z náveternej strany alebo z miesta, odkiaľ je privádzaný vzduch do pásma horenia,

4a.   pri odvetrávaní silne zadymených priestorov treba brať do úvahy  výmenu plynov,

b) v ochrane proti sálavému teplu 

1b.   vzdialenosťou, zbytočne sa nepribližujú k plameňom,

2b.   úkrytom za konštrukcie budov alebo technológie,

3b.   pomocou vodnej clony,

4a.   opatreniami proti výbuchu,

c) v ochrane proti popáleniu dotykom 

1c.   treba si overiť, či predmet, ktorý chcú uchopiť, nie je horúci,

2c.  nevstupujú pod horiace konštrukcie, kým sa nepresvedčia, že nestratili svoju pevnosť a stabilitu, alebo kým nie sú riadne zaistení,

3c.   ochladzovaním nástupného priestoru a zásahových ciest,

4c.   prieskumom v mieste nasadenia s ohľadom na taviace sa a odkvapkávajúce plasty, kovy apodobne,

5c.  vypnutím elektrického prúdu na miestach, ktoré by mohli byť zdrojom nebezpečenstva a úrazu elektrickým prúdom,

d) proti nadýchaniu sa horúcich plynov 

1d.   autonómny dýchací prístroj,

2d.   pri požiari v miestnostiach postupujú pri zemi, pod neutrálnou rovinou.

2.  Ochranné prostriedky a ďalšie zariadenia:

a)  osobné ochranné pracovné prostriedky príslušníka,

b) autonómny dýchací prístroj,

c) špeciálne odevy proti sálavému teplu,
d) vodná clona, prostriedky na odvetrávanie.

